17. ΑΠΟΦΑΣΗ ΥΠΟΥΡΓΟΥ ΕΘΝ. ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ Αριθ. Δ/39882 της 15/31 Δεκ. 1981  (ΦΕΚ Β΄ 788) Εξουσιοδότηση χορηγήσεως αποδοχών μισθολογικών κλιμακίων. Έχοντας υπόψη τις διατάξεις των άρθρ. 36 και 49 παρ. 4 του Νόμ. 309/1976 και του άρθρ. 34 του Νόμ. 682/1977, αποφασίζουμε: Τροποποιούμε την αριθ. Δ/39882/15.12.81 (ΦΕΚ 788/1981 τ.Β΄) απόφαση του ΥΠΕΠΘ και εξουσιοδοτούμε τους Προϊσταμένους των Δ/νσεων Μέσης Γενικής Εκπαιδεύσεως και τους Προϊσταμένους των Γραφείων Μέσης Γενικής Εκπ/σεως των Νομαρχιών ή των Νομαρχιακών Διαμερισμάτων, να χορηγούν με απόφαση τους ιδιωτικούς Εκπαιδευτικούς λειτουργούς Μ.Ε. τις αποδοχές των μισθολογικών κλιμακίων 3, 4 και 6 από την ημερομηνία που συμπλήρωσαν τον απαιτούμενο χρόνο υπηρεσίας, εάν από τους ατομικούς φακέλους των εκπαιδευτικών προκύπτει ότι η υπηρεσία τους είναι ευδόκιμη. Η άνω απόφαση τροποποιήθηκε ως άνω από την Δ5/180/18 Ιαν. - 11 Φεβρ. 1983 (ΦΕΚ Β΄ 57) όμοια του Υπ. Παιδείας. 18. ΠΡΑΞΗ ΥΠΟΥΡΓΙΚΟΎ ΣΥΜΒΟΥΛΙΟΥ υπ’ αριθ. 108 της 12/13 Αυγ. 1982 (ΦΕΚ Α΄ 94) Για την ακυρότητα απολύσεων των ιδιωτικών εκπαιδευτικών. Ύστερα από εισήγηση του Υπουργού Εθνικής Παιδείας και Θρησκευμάτων, αποφασίζει: Μέχρι της οριστικής με νόμο ρύθμισης του θέματος, απολύσεις ιδιωτικών Εκπαιδευτικών, για τις οποίες δεν έχει εκδοθεί η κατά το άρθρ. 33 παρ. 1 του Νόμ. 682/1977 «περί ιδιωτικών σχολείων Γενικής Εκπαιδεύσεως και Σχολικών Οικοτροφείων» πράξη του οικείου Επιθεωρητή, ο οποίος ελέγχει τη νομιμότητα της καταγγελίας της σχετικής σύμβασης εργασίας και την ενδεχόμενη καταχρηστική άσκηση του δικαιώματος, είναι άκυρες. Κυρώθηκε από την παρ. 1 άρθρ. 11 Νόμ. 1351/1983, ΦΕΚ Α΄ 56 (κατωτ. αριθ. 20). 